作者：戴复古
词牌/韵律：贺新郎

paragraphs: 忆把金罍酒。
叹别来、光阴荏苒，江湖宿留。
世事不堪频着眼，赢得两眉长皱。
但东望、故人翘首。
木落山空天远大，送飞鸿、北去伤怀久。
天下事，公知否。
钱塘风月西湖柳。
渡江来、百年机会，从前未有。
唤起东山丘壑梦，莫惜风霜老手。
要整顿、封疆如旧。
早晚枢庭开幕府，是英雄、尽为公奔走。
看金印，大如斗。